b'\n_START_ARTICLE_\nMirandesisk\n_START_SECTION_\nBrukere\n_START_PARAGRAPH_\nP\xc3\xa5 1800-tallet beskrev Jos\xc3\xa9 Leite de Vasconcelos det som \xc2\xabg\xc3\xa5rdenes, jobbenes og hjemmenes spr\xc3\xa5k, og spr\xc3\xa5ket for kj\xc3\xa6rlighet mellom mirandesere\xc2\xbb._NEWLINE_I dag brukes mirandesisk av f\xc3\xa6rre enn 5 000 (15 000 om man teller med alle som bruker mirandesisk som andrespr\xc3\xa5k) i landsbyer i kommunene Miranda do Douro og Vimioso, og spr\xc3\xa5ket kan ogs\xc3\xa5 finnes i andre landsbyer i kommunene Mogadouro, Macedo de Cavaleiros og Bragan\xc3\xa7a.\n_START_SECTION_\nVarianter\n_START_PARAGRAPH_\nDet finnes tre varianter av mirandesisk: \xc2\xabGrense-mirandesisk\xc2\xbb, \xc2\xabsentral-mirandesisk\xc2\xbb og \xc2\xabsendin\xc3\xaas-mirandesisk\xc2\xbb. De fleste brukerne av spr\xc3\xa5ket snakker ogs\xc3\xa5 portugisisk; noen snakker spansk ogs\xc3\xa5. Picote (Picuote p\xc3\xa5 mirandesisk) er den eneste landsbyen som er s\xc3\xa5 godt utelukkende ettspr\xc3\xa5klig mirandesisk. I et land som er hovedsakelig ettspr\xc3\xa5klig portugisisk er dette sv\xc3\xa6rt spesielt og noe som har gitt landsbyen en del oppmerksomhet i diverse media. _NEWLINE_De st\xc3\xb8rste forskjellene mellom mirandesisk i Portugal og asturiansk og leonesisk i Spania for\xc3\xa5rsakes av de dominerende spr\xc3\xa5kene i de respektive regionene. Mirandesisk har blitt p\xc3\xa5virket i b\xc3\xa5de ordforr\xc3\xa5det og fonetikken av portugisisk og asturiansk og leonesisk av spansk. De tre spr\xc3\xa5kene har ogs\xc3\xa5 forskjellig ortografi, noe som gjenspeiler det respektive hovedspr\xc3\xa5ket i regionene. En annen forskjell er at mirandesisk og leonesisk har forandret seg forholdsvis lite, men asturiansk har forandret seg desto mer. Spr\xc3\xa5kene er n\xc3\xa6rt i slekt (hvilket spesielt gjelder leonesisk og mirandesisk) og det er ikke tvil om at de en gang var ett spr\xc3\xa5k som senere har delt seg.'